Krishtianu Ronalduning farzandi vafot etdi

“Manchester Yunayted” hujumchisi Krishtianu Ronalduning egizak farzandlaridan biri tug‘ilish jarayonida vafot etdi. Bu haqda futbolchining o‘zi xabar berdi.

Oktabr oyida Ronaldu Jorjina Rodriges bilan egizak farzand kutayotganini ma’lum qilgandi. Keyinchalik bu o‘g‘il va qiz ekanligi ma’lum bo‘ldi. 18-aprel kuni Krishtianu bolalarning biri nobud bo‘lganini ma’lum qildi.
Kichik farzandimiz olamdan o‘tganini chuqur qayg‘u bilan e’lon qilamiz. Faqatgina qizchamizning dunyoga kelishi bizga bu onni oz bo‘lsa-da umid va quvonch bilan o‘tkazishga kuch beradi.
Shifokorlar va hamshiralarga qo‘llab-quvvatlagani hamda ko‘rsatgan yordami uchun minnatdorchilik bildiramiz.
Chuqur qayg‘udamiz va bu juda og‘ir vaqtda turli xil asossiz ma’lumotlar tarqatmaslikni so‘raymiz. Bolam, sen bizning farishtamizsan. Biz seni abadiy sevamiz.
Krishtianu Ronaldu futbolchi
Ma’lumot uchun, Ronaldu va Jorjina Rodrigesning 3 yoshli Alana Martina ismli qiz farzandi bor. Shuningdek, Rodriges Ronalduning surrogat onadan tug‘ilgan uch nafar farzandiga ham onalik qiladi.